21/04/2016 | Administración LocalMunicipal
As Pontes de García Rodríguez
Secretaría
Bases concurso de fotografía dixital “#VenAsPontes”

A concelleira delegada da Área de Atención, Participación Cidadá e Desenvolvemento Local, ditou a resolución número 403/2016, do 12 de abril, que é do seguinte teor literal: “ANTECEDENTES: Da conta do expediente que se tramita para a aprobación das bases que rexerán a primeira edición do Concurso de Fotografía “#VenAsPontes”. FUNDAMENTOS XURÍDICOS: Considerando as facultades conferidas pola Lei 7/1985, de 2 de abril, reguladora das bases de réxime local; o R. D. L.781/86, de 18 de abril, polo que se aproba o texto refundido das dispisicións legais vixentes en materia de réxime local; o R. D. 2568/86, do 28 de novembro, polo que se aproba o regulamento de organización, funcionamento e réxime xurídico das entidades locais; o Decreto nº 1251/2015 do 03- 07-2015 de delegación de competencias nos membros da corporación municipal. POLO PRESENTE DECRETO RESOLVO: 1º Aprobar as bases que rexerán o primeira edición do programa “#VenAsPontes”, que de seguido se reflicte: 1. A Concellería de Turismo, Hostalaría, Comercio e Emprego do Concello das Pontes convoca un concurso de fotografía dixital co obxectivo de dar a coñecer os atractivos do municipio, sendo DELOGA SC a entidade encargada da asistencia técnica para a xestión do concurso.2. O concurso de fotografía dixital “#VenAsPontes” está aberto a todas as persoas de calquera nacionalidade, afeccionadas ou profesionais da fotografía, maiores de idade, que acepten e cumpran as bases desta convocatoria.3. As imaxes presentadas deben estar tomadas dentro do límite municipal do Concello das Pontes. Porén as persoas participantes deberán proporcionar a localización das fotografías, sendo necesario ademais que o entorno sexa facilmente identificable.4. Cada persoa participante poderá presentar ao concurso un máximo de 2 fotografías por cada unha das categorías establecidas, non podendo repetirse entre elas: Categoría que recolle fotografías que amosen a gran diversidade de eventos e a súa tipoloxía ao longo do ano no municipio (feiras gastronómicas, campionatos deportivos, festas patronais e históricas, celebracións festivas como o Nadal, Entroido, etc.). Os eventos poden ser organizados tanto pola administración local, como por iniciativa privada (comisións de festas, asociacións e clubes, empresas privadas, etc.) Nesta categoría as fotografías recollerán momentos e experiencias que terán que ter como mínimo a unha persoa interactuando cos recursos patrimoniais das Pontes (naturais e paisaxísticos, industriais, arquitectónicos, etnográficos, arqueolóxicos, gastronómicos, etc.), premiando aquelas imaxes orixinais nas que se representen momentos agradables no destino(practicando deportes, xogando, comendo, camiñando, lendo, etc.) *As imaxes tomadas en EVENTOS (deportivos, culturais, comerciais, históricos, etc.) deberán estar incluídas na categoría Espectáculo. Nesta categoría aceptaranse imaxes que representen os recursos patrimoniais do municipio (naturais e paisaxísticos, industriais, arquitectónicos, etnográficos, arqueolóxicos, gastronómicos, etc.) dun xeito atractivo e de gran calidade técnica e artística.5. As fotografías, en B/N ou a cor, poden ser tomadas mediante calquera dispositivo (smartphone, cámara dixital, tablet.), e reunirán os seguintes requisitos: - As fotografías deben enviarse como arquivos de formato JPEG - As fotografías deberán ter un ancho mínimo de 1024 ppp - Cada un dos arquivos ocupará un máximo de 2 MB - Admitiranse retoques con programas de tratamento de imaxe - Cada unha das imaxes deberá ter un título, e a maiores indicarase a localización na descrición, valorándose positivamente a inclusión dunha breve explicación da instantánea tamaño Tweet (máximo 140 caracteres) - O material non poderá levar logo nin anagrama do autor 6. As imaxes deberán ser inéditas e que non foran seleccionadas, premiadas ou presentadas en calquera outro certame ou concurso. Do mesmo xeito, aquelas imaxes nas que se retraten menores de idade que os fagan identificables, o autor/a da fotografía deberá demostrar por escrito que conta co consentimento expreso dos pais ou titores.7. O Concello das Pontes resérvase o dereito a eliminar do concurso aquelas fotografías que non cumpran cos seguintes requisitos: - Non se admitirán fotografías que poidan ferir a sensibilidade das persoas, nin que sexan contrarias á Lei, á moral ou ao orde público, á honra, intimidade ou contra os dereitos da infancia. - Fotografías que permitan identificar a menores de idade sen autorización dos pais ou titores. - Imaxes que induzan, inclúan ou teñan relación directa o indirecta con calquera tipo de violencia. - Calquera imaxe cuxo contido poida considerarse ofensivo. - Aquelas fotografías que fagan publicidade de marcas de negocio.8. A falta de veracidade, a incorrección nos datos proporcionados polas persoas participantes, falta de autoría ou orixinalidade, a xuízo do xurado, permitirá á organización excluír ao/a participante en calquera fase na que se atope o concurso, incluíndo a fase na que se houbera designado como gañador dalgunha das categorías de “#VenAsPontes”. 9. O Concello das Pontes resérvase o dereito de publicar e/ou expoñer todas as fotografías ou unha selección das presentadas ao concurso. Poderanse consultar as imaxes en www.turismoaspontes.com, no apartado dedicado ao concurso, así como no álbum de fotografías no Facebook de Turismo As Pontes. Tanto antes como despois de facerse público o fallo do xurado sempre aparecendo o nome do/a autor/a.10. Enténdese que as persoas participantes autorizan sen limitación de sistemas, medios, nin países, a reprodución das súas obras sen aboamento de dereitos. Conceden polo tanto o Dereito de Uso ao Concello das Pontes para o uso das súas imaxes co fin de promocionar o municipio, podendo reproducir as imaxes en distintos soportes: cartelería, folletos, páxinas web e RRSS do Concello das Pontes.11. Os/as concursantes responsabilízanse totalmente de que non existan dereitos de imaxe. O feito de participar no concurso supón a aceptación total destas bases. A resolución que deba adoptarse por calquera incidencia non prevista nas bases corresponderá ao xurado, que resolverá con mellor criterio, ou ao Concello das Pontes, en caso de producirse a incidencia despois do fallo do xurado.12. Infórmase ás persoas participantes que os datos persoais recollidos serán incorporados ás bases de datos do Concello das Pontes, responsable do ficheiro, e serán tratados coa finalidadede atender a solicitude formulada.13. As fotografías presentaranse da seguinte forma: Subindo directamente as fotografías ao apartado do concurso na web www.turismoaspontes.com, respectando os requisitos indicados no punto 5.14. O prazo de presentación e votación pública das fotografías será de 60 días naturais a partir do día seguinte á publicación destas bases no Boletín Oficial da Provincia da Coruña.15. O Concello das Pontes entregará 2 premios (xurado e público) por cada unha das 3 categorías. Polo tanto, en cada unha das categorías as dúas persoas gañadoras virán determinadas por: - Xurado: estará formado por persoas que representen aos seguintes colectivos Asociación Profesional de Empresarios e Comerciantes de As Pontes Concello de As Pontes Asociación HUME Fotógrafos/as profesionais de As Pontes - Público: 50% por número de “Gústame” no Facebook de Turismo As Pontes e 50% por votos obtidos na web www.turismoaspontes.com 16. Cada un dos 6 premios incluirá: Cea para 2 persoas valorada en 100 euros ou Vale no comercio local valorado en 100 euros (a escoller) + cesta de produtos locais 17. O prazo para as votacións dos premios do público será o mesmo que para a presentación das fotografías.18. Ningunha persoa poderá recibir máis dun premio. No caso de gañar dous ou máis premios escollerase aquela imaxe con maior puntuación.19. As persoas premiadas deberán entregar ao Concello das Pontes as imaxes orixinais e un formulario no que se declare a autoría da fotografía.20. Ás persoas gañadoras comunicaráselles por email o premio acadado e as indicacións oportunas. No caso de non recibir resposta en 5 días naturais a partir da comunicación vía email, o premio pasará á seguinte persoa escollida (público ou xurado) e así sucesivamente ata atopar un gañador/a.2º Publicar as bases no Boletín Oficial da Provincia da Coruña, e mais no taboleiro de anuncios da Casa do Concello e do IPPEC. A concelleira delegada.- María Montserrat García Chavarría.- O oficial maior.- Felipe Vázquez García”. As Pontes de García Rodríguez, 14 de abril de 2016 María Montserrat García Chavarría Concelleira delegada da Área Atención, Participación Cidadá e Desenvolvemento Local